Ændret forslag til RÅDETS DIREKTIV om ændring af Rådets direktiv 93/53/EØF om minimumsfællesskabsforanstaltninger til bekæmpelse af visse fiskesygdomme

(forelagt af Kommissionen i henhold til EF-traktatens artikel 250, stk. 2)

BEGRUNDELSE

Kommissionen sendte den 10. september 1999 til Europa-Parlamentet og Rådet et forslag til Rådets direktiv om ændring af direktiv 93/53/EØF om minimumsfællesskabsforanstaltninger til bekæmpelse af visse fiskesygdomme [KOM(1999) 437 endelig udg.].

Formålet med dette forslag var at tilrettelægge bekæmpelsen af infektiøs lakseanæmi (ISA) på en mere pragmatisk måde og at indføre en forpligtelse til at tømme de berørte akvakulturbrug i en periode, hvis længde skulle fastsættes af de kompetente myndigheder efter de lokale forhold og under hensyntagen til de generelle forpligtelser i direktiv 93/53/EØF. Samtidig blev det foreslået, at det skulle være muligt at vaccinere mod sygdommen.

Europa-Parlamentet vedtog på sit møde den 1.-2. marts Kommissionens forslag, men fremsatte dog en række ændringsforslag. Med nærværende forslag tages der hensyn til flere af disse ændringsforslag. Herudover indeholder det ændrede forslag et krav om, at de officielle tjenesters plan for fjernelsen af fisk skal godkendes af Kommissionen. Formålet er at opnå en bedre beskyttelse og at imødegå indvendingen om, at det tidligere forslag på grund af Kommissionens manglende godkendelse ikke indeholdt tilstrækkelige garantier.

1999/0191 (CNS)

Ændret forslag til RÅDETS DIREKTIV om ændring af Rådets direktiv 93/53/EØF om minimumsfællesskabsforanstaltninger til bekæmpelse af visse fiskesygdomme

RÅDET FOR DEN EUROPÆISKE UNION HAR -

under henvisning til traktaten om oprettelse at Det Europæiske Fællesskab; særlig artikel 37,

under henvisning til forslag fra Kommissionen [1],

[1] EFT C

under henvisning til udtalelse fra Europa-Parlamentet [2],

[2] EFT C

under henvisning til udtalelse fra Det Økonomiske og Sociale Udvalg [3], og

[3] EFT C

ud fra følgende betragtninger:

(1) Ifølge Rådets direktiv 93/53/EØF [4] skal alle dyr på brug, der er angrebet af bl.a. sygdommen infektiøs lakseanæmi, omgående fjernes for at bekæmpe udbrud af denne sygdom.

[4] EFT L 175 af 19.7.1993, s. 23. Direktivet er ændret ved akten vedrørende Østrigs, Finlands og Sveriges tiltrædelse.

(2) i maj 1998 brød denne sygdom ud i Skotland, hvor en række områder er angrebet eller mistænkes for at være angrebet.

(3) erfaringen viser, at fjernelsen af dyrene kan foregå over en vis periode, uden at det har en negativ indvirkning på bestræbelserne på at udrydde sygdommen.

(4) vaccination kan være en ny metode til at bekæmpe og forhindre spredning af infektiøs lakseanæmi efter et udbrud; for øjeblikket er der ikke hjemmel herfor i EF-bestemmelserne.

(5) Der bør foretages en tilbundsgående undersøgelse af kilden til ISA, sygdommens mulige spredning og den gensidige påvirkning mellem opdrættet og vild laks.

(6) Der udbetales ikke erstatning fra Fællesskabet til lakseopdrættere ved tvangstømning af hele laksebrug i henhold til Rådets direktiv 93/53/EØF.

(7) Med henvisning til den nuværende videnskabelige og tekniske viden bør direktiv 93/53/EØF ændres i overensstemmelse hermed.

(8) direktiv 93/53/EØF bør derfor ændres i overensstemmelse med det ovenfor anførte -

UDSTEDT FØLGENDE DIREKTIV:

Artikel 1

I direktiv 93/53/EØF foretages følgende ændringer:

"1. Artikel 6, litra a), første led, affattes således:

"- skal alle fisk fjernes efter en plan udarbejdet af den officielle tjeneste og godkendt af Kommissionen i henhold til den i artikel 19 fastsatte procedure."

2. Artikel 14, stk. 1, affattes således:

"1. Det er forbudt at vaccinere mod liste II-sygdomme i de godkendte zoner, i godkendte brug, der er beliggende i ikke-godkendte zoner, og i zoner eller brug, for hvilke der allerede er indledt godkendelsesprocedurer i henhold til direktiv 91/67/EØF. Procedurerne for vaccination ved et udbrud af liste I-sygdomme angives i de beredskabsplaner, som omhandles i artikel 15, stk. 1."

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 1999. De underretter straks Kommissionen herom. De anvender disse bestemmelser fra den 1. januar 2000.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Medlemsstaterne meddeler Kommissionen teksten til de vigtigste nationale rets forskrifter, som de udsteder på det område, der er omfattet af dette direktiv. Kommissionen underretter de øvrige medlemsstater herom.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den

På Rådets vegne

Formand